Koko 1
Cwercwiny pa jo Cion ma gudoko opii
1Gaŋ man ma yam dano gubedo iye-ni doŋ odoŋ nono niŋniŋ kaa!
Onoŋo obedo gaŋ madit mada i kin lurok,
doŋ odoko lam calo dako ma cware oto.
En yam obedc daker i kin gaŋi-gu ducu,
koni doŋ odoko ŋat ma giloyo.
2En kok matek twatwal i dyewor,
pig waŋe mol wa i leme cito piny;
pe tye ŋat mo kadi ki acel i kin lureme
ma romo kweyo cwinye;
lureme ducu doŋ gulokke gudoko lukworre,
ma timo en marac ki lok me roro.
3Gutero jo Juda woko i opii ka neno can madwoŋ
ki ka tiyo tic matego;
kombeddi doŋ gitye ka mal i kin lurok ata,
ma pe ginoŋo ka mo ma myero guywe iye;
jo ma guryemo korgi gumakogi woko i waŋayo
i kare ma onoŋo can doŋ obwoyogi woko marac.
4Jo ma wok ki i yo ma cito i Cion tye ka kumo,
pien ŋat mo pe ma cito ka kwero
nino madito ma giciko;
dog gaŋŋe ducu doŋ odoŋ noŋo,
ajwagine gicur acura;
anyirane cwinygi ton mada dok obalo tamgi woko,
en kikome tye ki arem malit adada.
5Lumerokke doŋ gudoko luloc,
lumonene gibedo maber ki kuc;
pien Rwot oye can ni opot i kome,
pi lwak balle mapol;
litinone doŋ gucito woko,
gudoko opii pa lumerok ma oyakogi.
6Deyo ki dit doŋ oa woko ki i kom Cion.
Rwodine ducu doŋ gudoko calo til,
ma pe ginoŋo olet mo ka ma myero
gicam iye lum; guriŋo laboŋo teko mo,
i nyim jo muryemo korgi.
7I nino me can ki keccwiny ma ebedo kwede
Jerucalem tye ka po
pi jami me wel-gu ducu
ma yam etye kwede nia wa con.
Kare ma yam jone gupoto i cin lumerokgi;
onoŋo pe tye ŋat mo ma myero okonye,
lumerok gitiŋo waŋgi gunene,
kun giŋalo can ma opoto i kome-ni aŋala.
8Jerucalem otimo bal madito adada,
omiyo odoko lacilo;
jo ducu ma yam giwore doŋ gicaye acaya,
pien guneno ni en doŋ tye munero;
nen, en bene tye ka cur,
kun oloko waŋe okemo ka mukene.
9Kenine tye omoko i dog boŋone,
yam pe obedo ki tam mo ni kwone bigik ki can.
Can mupoto i kome-ni rac atikatika,
ŋat ma kweyo cwinye pe;
“Ai Rwot, nencan mupoto i koma magwa-ni,
pien lukwor gitye ka waya i wiya ki wayo me loc!”
10Lamerok doŋ oryeyo ciŋe
i kom jamine mabeco me wel-gu, iyo,
en onoŋo oneno lurok
ka gidonyo i kabedone maleŋ-ŋi,
gin jo ma yam gigeŋogi woko
ni pe gudony i cokke pa Lubaŋa.
11Lwakke ducu tye ka cur acura kun giyenyo kwon:
gicato jamigi mabeco woko liweŋ pi cam,
wek komgi dok olim tek.
“Nen, ai Rwot,
pien doŋ gitye ka caya mada.”
12“Man pe gin mo ki tuŋ botwu,
wun ducu ma wutye ka kato akata ki i ŋeta-ni?
Wulok waŋwu wunen ka tye cwercwiny mo,
ma rom ki cwercwiny ma gikelo i koma-ni
ma Rwot omiyo opoto i koma,
i kare ma kinigane olyetti woko marac i koma-ni.
13“En ocwalo mac oa ki malo,
opoto i kom cogona:
ociko obwo wek tyena omok iye,
ci oloka woko atataro;
ka doŋ oweka ma abaŋŋe woko,
kun abedo ma koma lit dyeceŋ jwi.
14“Balla ducu gitweyogi woko i kom okol,
otweyogi woko likiŋ ki ciŋe;
ka doŋ orwakogi i ŋuta,
omiyo tekona otum liweŋ;
Rwot omiya i ciŋ jo
ma pe aromo cuŋ i nyimgi.
15“Rwot otuko ki oteka lwennya ducu ma i kin jona;
olwoŋo cokke me neno lok i koma,
wek ginid awobena woko;
Rwot onyono jo Juda piny
kit macalo ginyono kwede koŋo vino i bur.
16“Akok pi lok magi
ma pig waŋa mol adada;
pien ŋat ma kweyo cwinya tye ka mabor,
ŋat ma kono oteg cwinya;
litinona doŋ gutum woko liweŋ,
pien lamerok aye doŋ oloyo.”
17Cion oryeyo ciŋe,
ento pe tye dano mo ma kweyo cwinye;
Rwot yam oywayo mony i kom Yakobo,
wekjo ma girume gudok lumerokke;
Jerucalem olokke odoko
gin ma cilo ma gicayo i kingi.
18“Rwot lokke tye atir,
pien ajemo akwero winyo lokke;
ento wun lwak me rok ducu wuwiny,
wunen arem ma atye kwede;
pien anyirana ki awo bena
doŋ giterogi woko i opii.
19“Alwoŋo jo ma amarogi-ni,
ento gubwola abwola;
ajwagina ki ludoŋona ducu,
guto gutum woko i gaŋ,
i kare ma onoŋo giyenyo cam wek omi komgi dok olim tek.
20“Ai Rwot, nen, atye ki can marac,
cwinya doŋ orubbe woko marac;
nen, cwinya tye ka poto liliŋ malit,
pien abedo ŋat ma lajemo;
gitye ka neko dano woko i waŋayo ki pala lucwan,
kadi wa ki i ot bene to poto komgi.
21“Koŋ iwiny ka acur,
pe tye ŋat mo ma kweyo cwinya.
Lukworra ducu doŋ guwinyo pi can ma opoto i koma;
cwinygi yom ni itimo man i koma ber.
Cwal nino ma yam doŋ itito pire-ni obin,
wek gin bene gubed ki can calo an.
22“Wek gin marac ducu ma gutiyo oo i nyimi,
ci itim gin ma itimo i koma i kingi bene,
gin ma itimo i koma,
pi lwak balla ducu ma yam atimo;
pien atye ka cur mada,
tek doŋ otum woko ki i cwinya.”